मुझे गुरू तो मिल ही गया था. सोचा जल्दी ही अवसर का फ़ायदा उठाया जाय. मैंने कहा -" चाचा आप कल से ही मुझे यह विद्या सिखाना चालू कर दो. " " कल नहीं बेटे आज. काल करे सो आज कर आज करे सो अब. और प्राथमिक शिक्षा अपने मात - पिता से ग्रहण करो अर्थात घर की लक्ष्मी पर हाथ फ़ेरने का अभ्यास करो. तुम्हारी मां रुपये कहां रखती है ?. " " अपने कमरे की टेबुल पर एक डब्बे में. " उन्होंने धीरे से कहा -" आज रात उस डब्बे में रखे सारे रुपये गायब कर दो....... ध्यान रहे मात - पिता को बिल्कुल पता नहीं चलना चाहिये. " चाचा की बात सुनकर मैं सन्न रह गया. अब मैं पूरी बात समझ रहा था. चाचा मुझे चोर बनाना चाह रहे थे. मैं भले ही नटखट था लेकिन चोरी को पाप समझता था. मैंने कहा -" तो आप मुझे चोरी करना सिखा रहे हैं ? " " नहीं बेटे. मैं तुम्हें व्यवहारिक जीवन जीना सिखा रहा हूं. मानव जीवन तो क्षणिक होता है. सोचो इस संसार में कोई भी व्यक्ति ऎसा नहीं है जिसने चोरी न किया हो. राष्ट्रपिता महात्मा गांधी ने भी एक बार अपने घर से सोना चुराया था."